钦定古今图书集成/理学汇编/文学典/第199卷 > 《跋书柳子厚诗》前人
## 钦定古今图书集成/理学汇编/文学典/第199卷 > 《跋书柳子厚诗》前人

予友生王观复作诗，有古人态度，虽气格已超俗，但
未能从容中玉佩之音，左准绳，右规矩。意者读书未
破万卷，观古人之文章，未能尽得其规摹及所总览
笼络，但知玩其山龙黼黻成章耶？故手书柳子厚诗
数篇遗之。欲知子厚如此学陶渊明，乃为能近之耳。
如白乐天自云“效陶渊明数十篇”，终不能仿佛也。